REGOLAMENT TAL-KUMMISSJONI (KE) Nru 1238/2005
tat-28 ta’ Lulju 2005
li jemenda r-Regolament (KE) Nru 85/2004 li jistabbilixxi l-istandard tal-bejgħ applikabbli għat-tuffieħ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 li jwassal għal organizzazzjoni komuni tas-swieq fis-settur tal-frott u l-ħaxix (1), u l-aktar l-Artikolu 2(2),
Billi:
(1)
Ir-Regolament tal-Kummissjoni (KE) Nru 85/2004i (2) jaħseb l-aktar għal tnaqqis fil-grad minimu fl-1 ta’ Awwissu 2005 identiku għall-grad maħsub mill-istandard tal-Kummissjoni Ekonomika tan-Nazzjonijiet Uniti għall-Ewropa (KEE/ONU) FFV-50.
(2)
L-introduzzjoni fl-istandard KEE/ONU FFV-50 ta’ kriterju tal-maturità bbażat fuq l-ammont ta’ zokkor ġiet proposta’ mill-grupp maħtur biex jagħti rapport dwar l-istandards tal-kwalità tal-prodotti agrikoli tal-KEE/ONU.
(3)
Ladarba l-grad minimu hu wkoll kriterju ta’ maturità, jaqbel li tiġi studjata l-possibbiltà li jiġu ntegrati fl-aħjar mod possibbli dawn iż-żewġ kriterji ta’ maturità fl-istandard tal-bejgħ applikabbli għat-tuffieħ.
(4)
La dan l-istudju jrid isir fuq mill-anqas tliet kampanji ta’ marketing, jaqbel tiġi posposta l-applikazzjoni għat-tnaqqis fil-grad għal wara l-1 ta’ Ġunju 2008 u li jiġu mtawla l-miżuri tranżitorji dwar il-gradazzjoni sal-31 ta’ Mejju 2008.
(5)
Madankollu għandha tiġi mħarsa l-fiduċja leġittima ta’ l-operaturi li kkonkludew kuntratti fuq bażi tal-preżunzjoni ta’ l-applikazzjoni mill-1 ta’ Awwissu 2005 ta’ l-istandards ġodda li jaħsbu għat-tnaqqis fil-grad.
(6)
Biex kollox ikun ċar, hemm lok li jiġi ppreċiżat li meta trejdmark kummerċjali jiġi wżat biex jinbiegħ prodott, l-isem tal-varjetà jew is-sinonimu għandu jissemma wkoll.
(7)
Hemm ċerti żbalji fil-lista ta’ varjetajiet imsemmija fl-appendiċi ta’ l-istandard.
(8)
B’konsegwenza jaqbel li jiġi emendat ir-Regolament (KE) Nru 85/2004.
(9)
Il-miżuri maħsuba fir-Regolament preżenti huma konformi ma’ l-opinjoni tal-kumitat għall-ġestjoni tal-frott u l-ħaxix frisk,
ADDOTTAT DAN IR-REGOLAMENT:
Artikolu 1
Regolament (KE) Nru 85/2004 hu emendat kif ġej:
1)
Fl-Artikolu 2, sentenza introduttorja, id-data tal-“31 ta’ Lulju 2005” hi mibdula bid-data tal-“31 ta’ Mejju 2008”.
2)
Fl-Artikolu 4, it-tieni paragrafu, id-data ta’ l-“1 ta’ Awwissu 2005” hi mibdula bid-data ta’ l-“1 ta’ Ġunju 2008”.
3)
L-Anness hu emendat b’mod konformima’ l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-1 ta’ Awwissu 2005.
Madankollu, l-operaturi li, b’sodisfazzjoni għall-awtoritajiet ta’ l-Istati Membri, ikkonkludew qabel l-1 ta’ Awwissu 2005 kuntratti bbażati fuq it-tieni u t-tielet paragrafi tal-punt III ta’ l-anness għar-Regolament Nru 85/2004/KE, jistgħu jbiegħu t-tuffieħ skond dawn il-kuntratti msemmija b’konformità mal-miżuri ta’ l-imsemmija paragrafi.
Dan ir-Regolament għandu japplika fl-inter tiegħuu japplikabbli direttament f’kull Stat Membru.
Maħmul fi Brussell, 28 ta’ Lulju 2005.